2 Dikoronika 32 | Beibele Inthaneteng | Phetolelo ya Lefase le Lefsa
2 Dikoronika 32:1-33
32 Ka morago ga dilo tše le go botega+ ga Hesekia, Sanheribe+ kgoši ya Asiria+ o ile a tla a šwahlela Juda gomme a hloma mešaša gore a hlasele metse e šireleditšwego,+ a nagana gore a e thope ka go e šwahlela.
2 Ge Hesekia a bona gore Sanheribe o tlile a itokišeditše+ go tlo lwa le Jerusalema,
3 o ile a phetha le dikgošana+ tša gagwe le bagale ba gagwe gore ba thibe methopo ya meetse yeo e bego e le ka ntle ga motse;+ ka gona ba ile ba mo thuša.
4 Ka gona batho ba bantši ba kgobokana, ba ya ba thiba methopo ka moka ya meetse le mafula+ ao a elelago go phatša naga ka bogare, ba re: “Go re’ng dikgoši tša Asiria di swanetše gore ge di etla mo di hwetše meetse a mantši kudu?”
5 Le gona o ile a ba le sebete a aga morako ka moka wo o phušotšwego,+ a tsoša ditora+ tšeo di lego godimo ga wona gomme ka ntle a aga le morako+ o mongwe, a lokiša Mmoto+ wa Motse wa Dafida ke moka a dira dibetša+ tše dintši kudu le dikotse.+
6 A bea balaodi ba bahlabani+ gore ba okamele setšhaba le gore ba se kgobokeletše+ go yena kgorong ya motse, yena a bolela gore a kgome dipelo+ tša sona, a re:
7 “Ebang le sebete gomme le tie matla.+ Le se ke la boifa+ goba la tšhoga+ kgoši ya Asiria+ le go tšhošwa ke lešaba ka moka leo le nago le yena;+ ka gobane bao ba nago le rena ke ba bantši go feta bao ba nago le yena.
8 Yena o botile matla* a batho,+ eupša rena re na le Jehofa Modimo wa rena yo a tlago go re thuša+ le yo a tlago go lwa ditlhabanong tša rena.”+ Ke moka setšhaba sa matlafatšwa ke mantšu ao a Hesekia kgoši ya Juda.+
9 E bile ka morago ga mo moo Sanheribe+ kgoši ya Asiria a ilego a romela bahlanka ba gagwe Jerusalema, mola yena a be a le Lakishi+ a na le madira a gagwe ka moka,+ a ba romela go Hesekia kgoši ya Juda le go Bajuda ka moka bao ba bego ba le Jerusalema, a re:
10 “Sanheribe kgoši ya Asiria o re:+ ‘Le botile eng ge le dutše le iketlile mola le rakeletšwe mo Jerusalema?+
11 Na Hesekia+ ga a le gokeletše+ gore a le gafele go bolawa ke tlala le lenyora, ge a re: “Jehofa Modimo wa rena o tlo re hlakodiša seatleng sa kgoši ya Asiria”?+
12 Na ga se Hesekia yo a tlošitšego mafelo a phagamego+ le dialetare+ tša Modimo wa lena ke moka a botša Juda le Jerusalema a re: “Le khunameng+ pele ga aletare+ e tee, ke moka gona moo go yona le thuntšhe muši wa dihlabelo”?+
13 Na ga le tsebe seo nna le borakgolokhukhu ba ka re se dirilego merafo ka moka ya dinaga tše dingwe?+ Na medimo+ ya ditšhaba tša dinaga tše dingwe e kgonne go hlakodiša dinaga tša yona seatleng sa ka?
14 Ke mang mo go medimo ka moka ya ditšhaba tše tšeo borakgolokhukhu ba ka ba di fedišitšego a kgonnego go hlakodiša setšhaba sa gagwe seatleng sa ka, moo Modimo wa lena a ka kgonago go le hlakodiša seatleng sa ka?+
15 Bjale le se ke la lesa Hesekia a le fora+ goba a le goketša+ ka tsela ye, e bile le se ke la mo dumela, ka gobane ga go na modimo wa setšhaba le ge e le sefe goba mmušo le ge e le ofe yo a kgonnego go hlakodiša setšhaba sa wona seatleng sa ka le seatleng sa borakgolokhukhu ba ka. Ka gona le Modimo wa lena ruri a ka se kgone go le hlakodiša seatleng sa ka!’”+
16 Bahlanka ba gagwe ba buša ba bolela gampe ka Jehofa Modimo wa therešo+ le ka Hesekia mohlanka wa gagwe.
17 O ile a ba a ngwala+ le mangwalo gore a goboše Jehofa Modimo wa Isiraele+ le go bolela gampe ka yena, a re: “Go swana le medimo+ ya ditšhaba tša dinaga tše dingwe yeo e sa kago ya hlakodiša ditšhaba tša yona seatleng sa ka,+ le Modimo wa Hesekia a ka se hlakodiše setšhaba sa gagwe seatleng sa ka.”
18 Ba+ goeletša ka mantšu a go hlaboša+ ba bolela ka leleme+ la Sejuda le batho ba Jerusalema bao ba bego ba le morakong, ba dira bjalo gore ba ba tšhoše+ le go ba ferekanya, e le gore ba thope motse woo.
19 Ba bolela gampe+ ka Modimo wa Jerusalema+ go etša kamoo ba bego ba bolela gampe ka medimo ya merafo ya lefase, yona medimo yeo e dirilwego ka diatla tša batho.+
20 Eupša kgoši Hesekia+ le Jesaya+ morwa wa Amotse,+ yena moporofeta,+ ba rapela ka taba ye+ le go llela thušo magodimong.+
21 Jehofa a romela morongwa+ gomme a fediša monna yo mongwe le yo mongwe wa mogale le yo matla,+ moetapele le molaodi mešašeng ya kgoši ya Asiria,+ yona ya boela nageng ya yona e jelwe ke dihlong. Ka morago ya tsena ka ntlong go modimo wa yona ya bolawa ke barwa ba yona ka tšhoša gona moo.+
22 Ka go re’alo Jehofa a phološa Hesekia le badudi ba Jerusalema seatleng sa Sanheribe kgoši ya Asiria+ le seatleng sa ba bangwe ka moka gomme a ba khutšiša ka gohle.+
23 Ba bantši ba ile ba tlišetša Jehofa dimpho+ Jerusalema le go tlišetša Hesekia kgoši ya Juda+ dilo tše dibotse, ka morago ga moo a phagamišwa+ pele ga mahlo a ditšhaba ka moka.
24 Mehleng yeo Hesekia a babja wa go hwa,+ ke moka a rapela+ Jehofa. Modimo o ile a bolela le yena+ gomme a mo nea seka.+
25 Eupša Hesekia ga se a ka a leboga dilo tšeo a ilego a holwa ka tšona,+ ka gobane pelo ya gagwe e ile ya ikgogomoša+ gomme Modimo a mo galefela,+ a galefela le Juda gotee le Jerusalema.
26 Eupša Hesekia o ile a ikokobetša+ a tlogela boikgogomošo bja pelo ya gagwe, yena le badudi ba Jerusalema gomme kgalefo ya Jehofa ya se ba wele mehleng ya Hesekia.+
27 Hesekia a ba le mahumo a mantši kudu le letago le legolo kudu;+ a ikagela dintlo tša polokelo tša go bolokela silifera, gauta,+ maswika a bohlokwa,+ makhura a bitšwago balesamo,+ dikotse+ le dilo ka moka tše di rategago;+
28 a aga le mafelo a go bolokela+ mabele, beine e mpsha+ le makhura, a ba a aga le mašakana a diruiwa+ tša mehuta ka moka gotee le mašaka a mehlape.
29 A ikagela metse, a ba a hwetša le mehlape ya dihuswane+ le ya dikgomo+ ka boati; ka gobane Modimo o be a mo neile dithoto tše dintši kudu.+
30 Hesekia ke yena a ilego a thiba+ methopo ya ka godimo ya meetse+ a Gihone+ ke moka a a lebiša tlase ka bodikela bja Motse wa Dafida,+ gomme Hesekia a atlega medirong ya gagwe ka moka.+
31 Ka gona tabeng ya baboleledi ba dikgošana tša Babilona+ tšeo di bego di rometšwe go yena+ gore di tlo botšiša ka seka+ seo se bilego gona nageng, Modimo wa therešo o ile a mo tlogela+ gore a mo leke,+ e le gore a tsebe tšohle tšeo di lego pelong ya gagwe.+
32 Ge e le ditaba+ ka moka tša Hesekia le ditiro tša gagwe tša botho,+ šidile di ngwadilwe ponong ya moporofeta Jesaya morwa wa Amotse,+ ka Pukung+ ya Dikgoši tša Juda le tša Isiraele.
33 Mafelelong Hesekia a robala le borakgolokhukhu ba gagwe,+ gomme ba mmolokela mmotong wa ge o eya mabitleng a bana ba Dafida;+ Bajuda ka moka le badudi ba Jerusalema ba ile ba mo godiša lehung la gagwe.+ Ke moka Manase+ morwa wa gagwe a buša legatong la gagwe.
^ Phetolelo ya lenšu ka lentšu e re, “seatla sa nama.”
2 Dikoronika 32
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D32%26wtlocale%3DSE%26srcid=share⊂ject=Bala Beibele Inthaneteng